CELEX: 32022R0486
Language: bg
Date: 2022-01-21 00:00:00
Title: Делегиран регламент (ЕС) 2022/486 на Комисията от 21 януари 2022 година за изменение на приложения I и III към Делегиран регламент (ЕС) № 906/2014 за допълнение на Регламент (ЕС) № 1306/2013 на Европейския парламент и на Съвета по отношение на методите за изчисляване на разходите за публична интервенция

28.3.2022   
               
               
                  BG
               
               
                  Официален вестник на Европейския съюз
               
               
                  L 100/1
               
            
         ДЕЛЕГИРАН РЕГЛАМЕНТ (ЕС) 2022/486 НА КОМИСИЯТА
         от 21 януари 2022 година
         за изменение на приложения I и III към Делегиран регламент (ЕС) № 906/2014 за допълнение на Регламент (ЕС) № 1306/2013 на Европейския парламент и на Съвета по отношение на методите за изчисляване на разходите за публична интервенция
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 20, параграфи 2 и 3 от него,
         като има предвид, че:
         
                     (1)
                  
                  
                     С Делегиран регламент (ЕС) № 906/2014 на Комисията (2) се определят подробни правила, приложими за разходите за публична интервенция в рамките на Европейския фонд за гарантиране на земеделието (ЕФГЗ). Необходимо е разпоредбите на този регламент да бъдат адаптирани, за да бъде отчетено обстоятелството, че публичната интервенция се използва само в редки случаи.
                  
               
                     (2)
                  
                  
                     В част I от приложение I към Делегиран регламент (ЕС) № 906/2014 се определят приложимите лихвени проценти за финансиране на разходите за публична интервенция по линия на ЕФГЗ.
                  
               
                     (3)
                  
                  
                     За да определят тези лихвени проценти, държавите членки уведомяват Комисията за средния лихвен процент, реално платим от тях през даден референтен период. Ако дадена държава членка не е направила никакви лихвени разходи, тъй като не е държала селскостопански продукти в публични складове, Комисията определя референтния лихвен процент въз основа на средните референтни лихвени проценти. За държавите членки, чиято парична единица е евро, референтният лихвен процент е европейският междубанков лихвен процент (EURIBOR). За държавите членки, чиято парична единица не е евро, референтният лихвен процент е междубанковият лихвен процент (IBOR).
                  
               
                     (4)
                  
                  
                     Предвид намаляващия брой на операциите, свързани с EURIBOR, като алтернативен лихвен процент за случаите, в които EURIBOR не е наличен, следва да се предоставя индексът на лихвените проценти по краткосрочни депозити в евро (€STR). За държавите членки, чиято парична единица не е евро, следва да се предвиди и възможността за използване на алтернативния лихвен процент, който заменя националния IBOR.
                  
               
                     (5)
                  
                  
                     Съгласно правилата, определени в част I от приложение I към Делегиран регламент (ЕС) № 906/2014, понастоящем Комисията приема за всяка отчетна година регламент за изпълнение, с който се определя лихвеният процент, дори този процент да не е претърпял изменение и дори в случаите, в които няма продукти на публично съхранение. От съображения за опростяване и ефективно използване на ресурсите е целесъобразно да се предвиди възможност регламентът за изпълнение на Комисията, с който се определя лихвеният процент, да остане в сила до неговата отмяна. Поради това Комисията следва да актуализира лихвения процент само ако се извършва интервенция за публично съхранение или се очаква да се извърши изкупуване при публична интервенция.
                  
               
                     (6)
                  
                  
                     В част I, точка 4 от приложение III към Делегиран регламент (ЕС) № 906/2014 са установени правилата за определяне на приложимите за Съюза стандартни суми, когато по-малко от четири държави членки държат даден продукт на публично съхранение. Възможно е обаче повече от четири държави членки да държат даден продукт на публично съхранение, но по-малко от четири държави членки да уведомят за своите регистрирани разходи. За да се избегне правната несигурност при определянето на приложимите стандартни суми, следва да се добави разпоредба за случаите, в които по-малко от четири държави членки уведомяват за своите регистрирани разходи.
                  
               
                     (7)
                  
                  
                     В част II, точка 3 от приложение III към Делегиран регламент (ЕС) № 906/2014 се предвижда, че Комисията може да запазва стандартните суми, определени предварително за даден продукт, когато не е имало публично съхранение или няма да има публично съхранение за текущата отчетна година. С цел опростяване и ефективно използване на ресурсите приложимите стандартни суми не следва да се определят рутинно всяка година. Вместо това решението за изпълнение на Комисията, с което се определят тези стандартни суми, следва да продължи да се прилага до неговата отмяна.
                  
               
                     (8)
                  
                  
                     Поради това приложения I и III към Делегиран регламент (ЕС) № 906/2014 следва да бъдат съответно изменени,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложения I и III към Делегиран регламент (ЕС) № 906/2014 се изменят, както следва:
            
                        1)
                     
                     
                        Приложение I, част I се изменя, както следва:
                        
                                    а)
                                 
                                 
                                    точка 1 се заменя със следното:
                                    
                                                „1.
                                             
                                             
                                                За целите на изчисляването на разходите за финансиране, направени от ЕФГЗ за пуснатите в обращение средства от държава членка за закупуване на продукти, Комисията определя единен лихвен процент за целия Съюз в съответствие с член 20, параграф 4 от Регламент (ЕС) № 1306/2013. Единният лихвен процент трябва да съответства на средната стойност на срочните проценти EURIBOR за три и дванадесет месеца, регистрирани през шестмесечен референтен период, който се определя от Комисията, с претегляне съответно една трета и две трети. Ако EURIBOR не е наличен, се използва средната стойност на €STR, регистрирана през посочения шестмесечен референтен период.“;
                                             
                                          
                              
                                    б)
                                 
                                 
                                    точка 2 се изменя, както следва:
                                    
                                                i)
                                             
                                             
                                                първата алинея се заменя със следното:
                                                „За да се определят приложимите лихвени проценти, държавите членки уведомяват Комисията по нейно искане за средния лихвен процент, реално платим от тях през референтния период, посочен в точка 1, не по-късно от определения в искането краен срок. Уведомяването се извършва, като се използва формулярът, който Комисията предоставя на държавите членки.“;
                                             
                                          
                                                ii)
                                             
                                             
                                                в третата алинея букви а) и б) се заменят със следното:
                                                
                                                            „а)
                                                         
                                                         
                                                            за държавите членки, чиято парична единица е евро — тримесечният EURIBOR или, ако EURIBOR не е наличен, €STR;
                                                         
                                                      
                                                            б)
                                                         
                                                         
                                                            за държавите членки, чиято парична единица не е евро — тримесечният IBOR, приложим във всяка от тези държави членки, или, ако IBOR не е наличен в съответната държава членка, процентът, заместващ IBOR.“;
                                                         
                                                      
                                          
                              
                                    в)
                                 
                                 
                                    в точка 3 втората алинея се заменя със следния текст:
                                    „Лихвените проценти, които се определят с регламент за изпълнение на Комисията, приет въз основа на член 20, параграф 4 от Регламент (ЕС) № 1306/2013, се закръглят до първия знак след десетичната запетая.“;
                                 
                              
                                    г)
                                 
                                 
                                    добавя се следната точка 4:
                                    
                                                „4.
                                             
                                             
                                                Посоченият в точка 3, втора алинея регламент за изпълнение на Комисията, с който се определя лихвеният процент, продължава да се прилага, докато не бъде отменен с нов регламент за изпълнение на Комисията за определяне на нов лихвен процент.“
                                             
                                          
                              
                  
                        2)
                     
                     
                        Приложение III се изменя, както следва:
                        
                                    а)
                                 
                                 
                                    в част I точка 4 се заменя със следното:
                                    
                                                „4.
                                             
                                             
                                                Ако по-малко от четири държави членки държат даден продукт на публично съхранение или уведомят, че са извършили разходи за физическа операция, която е свързана с продукт, посочен в приложение II, стандартните суми за този продукт се определят въз основа на разходите, регистрирани в съответните държави членки. Окончателната стандартна сума за този продукт не може обаче да се различава с повече от 2 % от предварително определената сума.“;
                                             
                                          
                              
                                    б)
                                 
                                 
                                    в част II точка 3 се заменя със следното:
                                    
                                                „3.
                                             
                                             
                                                Ако през съответната отчетна година няма публично съхранение, решението за изпълнение на Комисията, с което се определят стандартните суми, продължава да се прилага, докато не бъде отменено с ново решение за изпълнение на Комисията за определяне на нови стандартни суми.“
                                             
                                          
                              
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 21 януари 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 549.
         
            (2)  Делегиран регламент (ЕС) № 906/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета по отношение на разходи за публична интервенция (ОВ L 255, 28.8.2014 г., стр. 1).